**Ministru kabineta noteikumu projekta  
“Par Latvijas Republikas valdības un Baltkrievijas Republikas valdības līgumu par kodolnegadījumu operatīvu izziņošanu, informācijas apmaiņu un sadarbību kodoldrošības un aizsardzības pret radiāciju jomā”   
sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Par Latvijas Republikas valdības un Baltkrievijas Republikas valdības līgumu par kodolnegadījumu operatīvu izziņošanu, informācijas apmaiņu un sadarbību kodoldrošības un aizsardzības pret radiāciju jomā” (turpmāk – Ministru kabineta noteikumu projekts) izstrādāts atbilstoši Ministru kabineta iekārtas likuma 31. panta pirmās daļas 2. punktam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1994. gada 21. februārī noslēgts Latvijas Republikas valdības un Baltkrievijas Republikas valdības nolīgums par sadarbību vides aizsardzībā, aptverot šādas sadarbības jomas: gaisa, ūdeņu, floras un faunas aizsardzība; aizsargājamo dabas teritoriju attīstības, rekreācijas zonu organizēšana un izmantošana; vides monitorings; rūpniecības un sadzīves atkritumu pārstrāde vai utilizācija un likvidācija; palīdzības sniegšana avāriju un stihisku nelaimju, kuras rada vides piesārņošanu, seku likvidēšanā u.c.  Nepieciešamība slēgt divpusēju starpvaldību līgumu ir pamatota ar Baltkrievijas plāniem būvēt atomelektrostaciju (turpmāk – AES), par kuru atbilstoši Apvienoto Nāciju Organizācijas Espo konvencijai par pārrobežu ietekmes uz vidi novērtējumu 2008. gadā Baltkrievija informēja Latviju.  Starpvaldību līgums Latvijai var sniegt vairākas priekšrocības:  1) informācijas apmaiņas jomā;  Kaut arī Baltkrievijai ir saistoša Starptautiskās Atomenerģijas aģentūras (turpmāk - SAEA) 1986. gada 26. septembra Konvencija par kodolnegadījumu operatīvu izziņošanu (turpmāk – konvencija), un konvencijā minētajos gadījumos Baltkrievijai nekavējoties par tiem jāziņo valstīm, kas bija pakļautas vai var tikt pakļautas iedarbībai, tieši vai ar SAEA starpniecību, divpusējais līgums nodrošinātu ātrāku informācijas apmaiņu starp abām valstīm. Saskaņā ar starpvaldību līguma “Latvijas Republikas valdības un Baltkrievijas Republikas valdības līgums par kodolnegadījumu operatīvu izziņošanu, informācijas apmaiņu un sadarbību kodoldrošības un aizsardzības pret radiāciju jomā” projektu (turpmāk – līgums) līgumslēdzēju pusēm būtu jāziņo ne tikai par kodolnegadījumiem (kas ir minēti konvencijā), bet arī par radiācijas avārijām, uz kurām konvencija neattiecas.  Papildus līgumā ir arī iekļauts nosacījums par informācijas apmaiņu par kodoliekārtu darbību, kā arī par plānoto, būvniecības stadijā esošo vai likvidēšanai pakļauto kodoliekārtu.  2) apmācību jomā;  Līgumā ietvertā darbības joma ir plašāka par konvenciju un paredz iespēju arī līgumslēdzēju pusēm veidot komisijas, darba grupas, vadīt apmācības, organizēt konsultācijas, kas ir ārpus konvencijas darbības jomas. Ievērojot plānotās Baltkrievijas AES tuvumu attāluma nozīmē starp abām kaimiņvalstīm, Baltijas valstu līmenī ir svarīga arī mācību organizēšana avārijas situāciju gatavībai un rīcībai.  3) nelegālo starojuma avotu pārvadājumu atklāšanā.  Līgums paredz arī nosacījumus par informācijas apmaiņu, ja kādā no valstīm tiek atklāts nelegāls radioaktīvo avotu pārvietojums.  Līgumā iekļauti starptautiskos daudzpusējos nolīgumos nostiprināti principi kodoldrošības un aizsardzības pret radiāciju jomā, kā arī SAEA izstrādāto drošības standartu principi.  Ministru kabineta noteikumu projekts sagatavots ar mērķi radīt juridisko pamatojumu sadarbībai starp Latviju un Baltkrieviju kodoldrošības un aizsardzības pret radiāciju jomā.  Līguma īstenošana notiks iesaistīto institūciju esošā budžeta līdzekļu ietvaros.  Līgumu plānots parakstīt Latvijas Republikas Ministru prezidenta Māra Kučinska vizītes laikā Baltkrievijas Republikā 2018. gada 7.-8. februārī. No Latvijas puses to parakstītu Latvijas Republikas Ministru prezidents Māris Kučinskis. |
| 3. | Projekta izstrādē iesaistītās institūcijas un publiskas personas kapitālsabiedrības | Projektu izstrādāja Latvijas Republikas Vides aizsardzības un reģionālās attīstības ministrija.  Līguma izstrādes gaitā tas tika skaņots ar šādām Latvijas iestādēm – Ārlietu ministrija, Tieslietu ministrija, Iekšlietu ministrija, Aizsardzības ministrija, Satversmes aizsardzības birojs, Valsts vides dienesta Radiācijas drošības centrs, Drošības policija, Valsts ugunsdzēsības un glābšanas dienests. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ministru kabineta noteikumu projekts regulē starpvalstu attiecības un tiešā veidā neietekmē sabiedrību. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības.  Līguma noslēgšana uzlabos informācijas apmaiņu starp Latvijas un Baltkrievijas institūcijām un sadarbību preventīvu pasākumu izstrādē. |
| 3. | Administratīvo izmaksu monetārs novērtējums | Projekts nerada papildus administratīvās izmaksas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Projekts šo jomu neskar. |
| 3. | Cita informācija | Atbilstoši Eiropas Atomenerģijas Kopienas dibināšanas līguma 103. pantam līgums paziņots Eiropas Komisijai. Eiropas Komisija 2018. gada 5. janvāra vēstulē Nr. ener.ddg2.d.1/LB/cm(2017)7136292 informē, ka neiebilst pret līguma noslēgšanu. Vēstulē norādītie Eiropas Komisijas ieteikumi precizējumiem līguma tekstā ņemti vērā.  Līgumā nav pretrunu ar 1986. gada 26. septembra Konvenciju par kodolnegadījumu operatīvu izziņošanu un SAEA drošības standartiem. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projektu un līguma projektu nav organizētas konsultācijas ar sabiedrību līguma projekta ierobežotas pieejamības statusa dēļ. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Līgumā paredzēto saistību izpildi koordinēs Vides aizsardzības un reģionālās attīstības ministrija sadarbībā ar Valsts vides dienesta Radiācijas drošības centru, Iekšlietu ministriju, Valsts ugunsdzēsības un glābšanas dienestu, Ārlietu ministriju. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ministru kabineta noteikumu projekts neietekmē iesaistīto institūciju funkcijas un uzdevumus.  Nav paredzēta jaunu institūciju izveide vai esošu institūciju likvidēšana vai reorganizācija. |
| 3. | Cita informācija | Nav |

Vides aizsardzības un reģionālās   
attīstības ministrs Kaspars Gerhards

Tilta 67026582

Linda.Tilta@varam.gov.lv